CELEX: 62018CN0014
Language: el
Date: 2018-01-05 00:00:00
Title: Υπόθεση C-14/18 P: Αναίρεση που άσκησε στις 5 Ιανουαρίου 2018 η Alfamicro — Sistemas de computadores, Sociedade Unipessoal, Lda. κατά της αποφάσεως που εξέδωσε το Γενικό Δικαστήριο (δεύτερο τμήμα) στις 14 Νοεμβρίου 2017 στην υπόθεση T-831/14, Alfamicro κατά Επιτροπής

26.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 72/29
            
         Αναίρεση που άσκησε στις 5 Ιανουαρίου 2018 η Alfamicro — Sistemas de computadores, Sociedade Unipessoal, Lda. κατά της αποφάσεως που εξέδωσε το Γενικό Δικαστήριο (δεύτερο τμήμα) στις 14 Νοεμβρίου 2017 στην υπόθεση T-831/14, Alfamicro κατά Επιτροπής
   (Υπόθεση C-14/18 P)
   (2018/C 072/38)
   Γλώσσα διαδικασίας: η πορτογαλική
   
      Διάδικοι
   
   
      Αναιρεσείουσα: Alfamicro — Sistemas de computadores, Sociedade Unipessoal, Lda. (εκπρόσωποι: G. Gentil Anastácio και D. Pirra Xarepe, δικηγόροι)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου της 14ης Νοεμβρίου 2017, στην υπόθεση T-831/14,
            
         
               —
            
            
               να αναπέμψει την υπόθεση στο Γενικό Δικαστήριο, προκειμένου αυτό να αποφανθεί σύμφωνα με το άρθρο 263 ΣΛΕΕ, και
            
         
               —
            
            
               να καταδικάσει την Ευρωπαϊκή Επιτροπή στο σύνολο των δικαστικών εξόδων.
            
         
      Λόγοι αναιρέσεως και κύρια επιχειρήματα
   
   
               —
            
            
               Η Alfamicro διαφωνεί με την ερμηνεία που έδωσε το Γενικό Δικαστήριο απορρίπτοντας την προσφυγή την οποία άσκησε η εταιρία και υποχρεώνοντάς την να καταβάλει στην Επιτροπή το ποσό των 277 849,93 ευρώ, προσαυξημένο κατά 26,88 ευρώ για κάθε ημέρα καθυστέρησης πληρωμής. Η Alfamicro θεωρεί ότι το Γενικό Δικαστήριο όφειλε να στηριχθεί στο άρθρο 263 ΣΛΕΕ, και όχι στο 272 ΣΛΕΕ. Εξάλλου, η Alfamicro ισχυρίζεται ότι η Επιτροπή, όπως και το Γενικό Δικαστήριο, δεν τήρησε στην απόφασή της, η οποία είναι διοικητικής φύσης, τις αρχές της αναλογικότητας, της καλής πίστης και της ασφάλειας δικαίου.
            
         
               —
            
            
               Η Alfamicro υποστηρίζει ότι τόσο από την ανάλυση όσο και από το όλο πλαίσιο του από 28 Οκτωβρίου 2014 εγγράφου της Επιτροπής συνάγεται ότι αυτό αποτελεί διοικητική πράξη με τον χαρακτήρα απόφασης, δηλαδή διοικητική απόφαση. Η διατύπωση που χρησιμοποιείται στο έγγραφο, το γεγονός ότι βασίζεται σε λογιστικό έλεγχο του Ελεγκτικού Συνεδρίου, το γεγονός ότι η Επιτροπή προέβη σε παρεκβολή των πορισμάτων του λογιστικού ελέγχου σε όλες τις άλλες συμφωνίες στις οποίες μετείχε η αναιρεσείουσα, οι πράξεις συμψηφισμού της Επιτροπής, όλα αυτά τα στοιχεία συνηγορούν υπέρ του συμπεράσματος ότι πρόκειται για διοικητική απόφαση. Η απόφαση του Γενικού Δικαστηρίου, η οποία αντανακλά την εκ μέρους του ερμηνεία του ένδικου βοηθήματος ως αναγνωριστικής αγωγής και όχι ως προσφυγής ακύρωσης κατά διοικητικής απόφασης, περιορίζει σοβαρά τα δικαιώματα άμυνας της αναιρεσείουσας. Επιπλέον, η Alfamicro προσάπτει στο Γενικό Δικαστήριο ότι παραβίασε κατάφωρα τις αρχές της ισότητας των διαδίκων και της συμβατικής ισορροπίας.
            
         
               —
            
            
               Η Επιτροπή, περικόπτοντας κατά περισσότερο από 93 % τη χρηματοδότηση την οποία είχε διαπραγματευθεί με την αναιρεσείουσα, δεν έλαβε τα κατάλληλα μέτρα που θα όφειλε να λάβει βάσει της σύμβασης χρηματοδότησης και παραβίασε, ως εκ τούτου, την αρχή της αναλογικότητας. Το Γενικό Δικαστήριο, δεχόμενο τον τρόπο με τον οποίο ενήργησε η Επιτροπή, δεν τήρησε και, μάλιστα, παραβίασε την αρχή της αναλογικότητας. Άλλωστε, όταν η Επιτροπή λαμβάνει απρόσφορα και αυθαίρετα μέτρα αντί για τα κατάλληλα, το αποτέλεσμα είναι να επικρατεί ανασφάλεια δικαίου. Κατά συνέπεια, το Γενικό Δικαστήριο, δεχόμενο τον τρόπο με τον οποίο ενήργησε η Επιτροπή, παραβίασε επίσης την αρχή της ασφάλειας δικαίου.